บอร์ด IMF ไฟเขียวแผนผ่อนปรนหนี้ให้ 25 ประเทศ บรรเทาผลกระทบ “โควิด-19”
บอร์ด IMF ไฟเขียวแผนผ่อนปรนหนี้ให้ 25 ประเทศ บรรเทาผลกระทบ “โควิด-19”
14 เม.ย. 2563

คณะกรรมการบริหารของกองทุนการเงินระหว่างประเทศ (IMF) ได้อนุมัติแผนผ่อนปรนหนี้ให้สมาชิก 25 ประเทศ โดยเป็นส่วนหนึ่งของความพยายามในการช่วยบรรเทาผลกระทบจากการแพร่ระบาดของโรคติดเชื้อไวรัสโคโรนาสายพันธุ์ใหม่ (โควิด-19)
ด้านนางคริสตาลินา จอร์จีวา ผู้อำนวยการ IMF ระบุในแถลงการณ์ว่า “สิ่งนี้จะให้การช่วยเหลือทางการเงินแก่สมาชิกที่ยากจน และมีความเสี่ยงที่สุด เพื่อบรรเทาภาระหนี้ที่มีอยู่กับ IMF ในระยะเวลาเบื้องต้น 6 เดือนข้างหน้า และจะช่วยให้ประเทศเหล่านี้นำทรัพยากรทางการเงินที่แทบจะไม่เพียงพอนี้ไปใช้สนับสนุนความพยายามทางการแพทย์ฉุกเฉิน และการบรรเทาสถานการณ์อื่นๆ ที่จำเป็น”
ทั้งนี้ IMF เปิดเผยว่า ประเทศที่จะได้รับการผ่อนปรนหนี้นั้นประกอบด้วยอัฟกานิสถาน เบนิน บูร์กินาฟาโซ สาธารณรัฐแอฟริกากลาง และประเทศอื่นๆ
สำนักข่าวซินหัวรายงานว่า โครงการ Catastrophe Containment and Relief Trust (CCRT) ที่ IMF ปรับปรุงใหม่นี้ เปิดโอกาสให้ IMF สามารถให้การสนับสนุนทางการเงินสำหรับการผ่อนปรนหนี้ซึ่งเอื้อต่อประเทศที่มีรายได้ต่ำ เมื่อเกิดภัยพิบัติทางธรรมชาติขั้นวิกฤต หรือภัยฉุกเฉินด้านสาธารณสุขที่แพร่กระจายอย่างรวดเร็ว
ด้านผู้อำนวยการ IMF เปิดเผยว่า ปัจจุบันโครงการ CCRT ให้การสนับสนุนด้านการเงินสำหรับการผ่อนปรนหนี้ได้ประมาณ 500 ล้านดอลลาร์ พร้อมกับกล่าวว่า “ดิฉันขอเชิญชวนให้ผู้บริจาครายอื่นๆ ช่วยเราเติมเต็มทรัพยากรของ Trust และยกระดับศักยภาพของเราในการผ่อนปรนหนี้เพิ่มเติมเป็นเวลา 2 ปีเต็มให้แก่ประเทศสมาชิกที่ยากจนที่สุด”